তথ্যবিবরণী                                                                                       নম্বর : ২১৪১

**পদ্মা সেতুর প্রতিফলন বরিশাল ও খুলনার নির্বাচনে পড়েছে**

**-- নৌপরিবহন প্রতিমন্ত্রী**

ঢাকা, ৩০ জ্যৈষ্ঠ (১৩ জুন) :

নৌপরিবহন প্রতিমন্ত্রী খালিদ মাহমুদ চৌধুরী বলেছেন, নৌপথে পর্যটকদের সুবিধার্থে নৌপরিবহন মন্ত্রণালয়ের আওতাধীন বাংলাদেশ অভ্যন্তরীণ নৌপরিবহন কর্পোরেশন (বিআইডব্লিউটিসি) তিনটি ক্রুজ ভেসেল সংগ্রহ করতে যাচ্ছে। এগুলো মালদ্বীপ, শ্রীলংকা, থাইল্যান্ড ও ভারতে চলাচল করবে। আগামী অক্টোবরে একটি ক্রুজ ভেসেল চালু হবে। ঢাকা-বরিশাল, ঢাকা-বরগুনা, ঢাকা-পটুয়াখালী রুটে পর্যটকদের জন্য ক্রুজ ভেসেল বেসরকারি পরিচালনায় দেয়া হবে। এক্ষেত্রে বেসরকারি খাতের লোকদের ক্রুজ ভেসেল পরিচালনার আহ্বান জানান।

প্রতিমন্ত্রী আজ ঢাকায় সদরঘাট লঞ্চ টার্মিনালে ‘মধুমতি রিভার ক্রুজ সার্ভিস’ এর উদ্বোধন অনুষ্ঠানে প্রধান অতিথির বক্তৃতায় এসব কথা বলেন।

অনুষ্ঠানে অন্যান্যের মধ্যে নৌপরিবহন মন্ত্রণালয়ের সচিব মোঃ মোস্তফা কামাল, বিআইডব্লিউটিসির চেয়ারম্যান এস এম ফেরদৌস আলম, পাওয়ার বিটস লিমিটেডের চেয়ারম্যান সেলিম শরীফ এবং ব্যবস্থাপনা পরিচালক মোঃ রাকিব হাসান সোহেল বক্তব্য রাখেন।

প্রতিমন্ত্রী বলেন, স্বপ্নের পদ্মা সেতুর কারণে দক্ষিণ অঞ্চলের মানুষের দুয়ার খুলে গেছে। পদ্মা সেতুর প্রতিফলন বরিশাল ও খুলনা নির্বাচনে পড়েছে। জনগণ ভোটাধিকারের মাধ্যমে সেটা প্রমাণ করেছেন। আগামী দ্বাদশ নির্বাচনেও জনগণ ভোটাধিকারের মাধ্যমে আওয়ামী লীগের পক্ষে, শেখ হাসিনার পক্ষে, নৌকার পক্ষে থাকবে । ২০৪১ সালের মধ্যে উন্নত ও স্মার্ট বাংলাদেশ গড়ে তুলতে জনগণ নৌকা মার্কায় ভোট দিয়ে আওয়ামী লীগের বিজয় সুনিশ্চিত করবে।

খালিদ মাহমুদ চৌধুরী বলেন, ’৭৫ এ বঙ্গবন্ধুকে সপরিবারে হত্যা করার পর কোনো ক্ষেত্রে বাংলাদেশ এগোতে পারেনি। নৌপথ ক্ষীণ হয়েছে। নৌপথের নাব্যতা ফিরিয়ে আনতে বঙ্গবন্ধু সরকার সাতটি ট্রেজার সংগ্রহ করেছিলেন। এরপরে ২০০৮ সাল পর্যন্ত কোনো সরকার ড্রেজার সংগ্রহ করেনি। আওয়ামী লীগ সরকারের ১৪ বছর সময়ে ৪৫টি ড্রেজার সংগ্রহ করা হয়েছে। আরো ৩৫টি ড্রেজার সংগ্রহের কার্যক্রম চলমান। প্রধানমন্ত্রী শেখ হাসিনা নৌপথের নাব্যতা ধরে রাখার জন্য নির্বাচনী ইশতেহারে ১০ হাজার কিলোমিটার নৌপথ যুক্ত করার অঙ্গীকার করেছেন। বর্তমানে বর্ষা মৌসুমে সাত হাজার কিলোমিটার এবং শুষ্ক মৌসুমী পাঁচ হাজার কিলোমিটার নৌপথের কার্যক্রম চালু আছে। বিআইডব্লিউটিএ ১৭৮টি নদী নিয়ে কাজ করছে।

#

জাহাঙ্গীর/মোশারফ/সেলিম/২০২৩/২২১০ ঘণ্টা

তথ্যবিবরণী                                                                                                         নম্বর : ২১৪০

**শাহজালাল সার কারখানার উৎপাদন নিরবচ্ছিন্ন রাখার তাগিদ শিল্প সচিবের**

 ফেঞ্চুগঞ্জ (সিলেট), ৩০ জ্যৈষ্ঠ (১৩ জুন):

          শিল্প সচিব জাকিয়া সুলতানা আজ সিলেটের ফেঞ্চুগঞ্জে অবস্থিত শাহজালাল সার কারখানা কোম্পানি লিমিটেড (এসএফসিএল) পরিদর্শন করেছেন। এ সময় তিনি কারখানার উৎপাদন বৃদ্ধি ও নিরবচ্ছিন্ন রাখার তাগিদ দিয়ে বলেন, সরকার এ লক্ষ্যে সময়াবদ্ধ কর্মপরিকল্পনা প্রণয়নের পাশাপাশি এর যথাযথ বাস্তবায়নে নিবিড় মনিটরিংয়ের ওপর গুরুত্ব দিচ্ছে।

          পরিদর্শনকালে কর্মকর্তা-কর্মচারীদের সাথে মতবিনিময় সভায় শিল্প সচিব বলেন, সার কারখানার সবাই যদি স্ব স্ব দায়িত্ব  সততা ও নিষ্ঠার সাথে পালন করেন এবং আত্মপ্রত্যয়ী হয়ে ওভারহেড কস্টসহ সিস্টেমলস কমাতে পারেন তবেই প্রতিষ্ঠানটি  কাক্সিক্ষত লক্ষ্যে পৌঁছাতে সক্ষম হবে।

          শিল্প সচিব বলেন, কারখানা এলাকার প্রতি ইঞ্চি ভূমিকে যথাযথ উপায়ে কাজে লাগাতে হবে। অব্যবহৃত স্থানে ফলজ, বনজ ও সবজি চাষ করতে হবে। পরীক্ষামূলকভাবে চা বাগানসহ মাছ চাষের জন্য তিনি লেক খননের পরামর্শ প্রদান করেন।

          শিল্প সচিব সার উৎপাদন কার্যক্রম প্রত্যক্ষ করেন এবং কন্ট্রোল ইউনিট, বাল্ক-ব্যাগিং গোডাউনসহ এনজিএফএফএল’র পরিত্যক্ত  স্থাপনা ঘুরে দেখেন। তিনি কারখানার সামগ্রিক পরিবেশ উন্নত করতে পরিষ্কার-পরিচ্ছন্নতা বজায় রাখাসহ বিভিন্ন স্থাপনা যথাসময়ে রক্ষণাবেক্ষণ ও সংস্কারের বিষয়ে উদ্যোগ নিতে বলেন। এছাড়া তিনি এনজিএফএফএল’র নির্ধারিত স্থানে ইউরিয়া ফরমালডিহাইড-৮৬ প্রকল্পের কাজ দ্রুত শুরু করার জন্য সংশ্লিষ্টদের নির্দেশনা দেন।

          এ সময় বিসিআইসি’র চেয়ারম্যান মোঃ সাইদুর রহমান, শিল্প মন্ত্রণালয়ের উপসচিব শরিফ মোঃ মাসুদ, এসএফসিএল’র ব্যবস্থাপনা পরিচালকসহ সংশ্লিষ্ট কর্মকর্তা-কর্মচারীবৃন্দ উপস্থিত ছিলেন।

          পরে সচিব ছাতক সিমেন্ট সার কারখানা লিমিটেড পরিদর্শন করেন। তিনি ছাতক সিমেন্ট সার কারখানা ও সৌদি বাংলা ইন্টিগ্রেটেড সিমেন্ট কোম্পানি লিমিটেডের প্রায় ১১ কি.মি. স্থানে কনভেয়ার বেল্ট ও রোপওয়ে স্থাপন সংক্রান্ত জটিলতা নিরসনে সংশ্লিষ্টদের ব্যবস্থা গ্রহণের নির্দেশনা প্রদান করেন।

#

মাহমুদুল/আরমান/রাহাত/মোশারফ/রফিকুল/জয়নুল/২০২৩/২০২০ঘণ্টা

তথ্যবিবরণী নম্বর : ২১৩৯

**বিদ্যুৎ, জ্বালানি ও খনিজ সম্পদ মন্ত্রণালয়ের সাথে বিশ্বব্যাংক প্রতিনিধিদলের দ্বি-পাক্ষিক সভা**

ঢাকা, ৩০ জ্যৈষ্ঠ (১৩ জুন):

আজ বিদ্যুৎ, জ্বালানি ও খনিজ সম্পদ মন্ত্রণালয়ের সাথে বিশ্বব্যাংক প্রতিনিধিদলের দ্বি-পাক্ষিক সভা অনুষ্ঠিত হয়েছে। সভায় বিদ্যুৎ বিভাগ এবং জ্বালানি ও খনিজ সম্পদ বিভাগের ৭ সদস্যের দলের পক্ষে বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ ও বিশ্বব্যাংকের ৮ সদস্যের প্রতিনিধি দলের পক্ষে দক্ষিণ এশিয়া অঞ্চলের ভাইস প্রেসিডেন্ট মার্টিন রেইজার (Martin Raiser) নেতৃত্ব দেন।

বিশ্বব্যাংকের ভাইস প্রেসিডেন্ট মার্টিন রেইজার ক্রস বর্ডার ট্রেড, আঞ্চলিক পাওয়ার পুল, দক্ষিণ এশিয়ায় আঞ্চলিক পাওয়ার মার্কেট, নেপাল ও ভুটান হতে বিদ্যুৎ আমদানি ও ই-মবিলিটি নিয়ে আলোচনা করেন। এ সময় জ্বালানি খাতের বিদ্যমান ও আগত প্রকল্প নিয়েও আলোকপাত করা হয়।

প্রতিমন্ত্রী নসরুল হামিদ বলেন, নবায়ণযোগ্য উৎস হতে আগামী দুই বছরের মধ্যে ২ হাজার মেগাওয়াট বিদ্যুৎ উৎপন্ন হবে। নবায়ণযোগ্য উৎস হতে আগামী পাঁচ-ছয় বছরের মধ্যে আরো ৬ হাজার মেগাওয়াট বিদ্যুৎ পাইপলাইনে রয়েছে। কয়লা হতে বিদ্যুৎ উৎপাদনে ১০টি বিদ্যুৎ কেন্দ্র বন্ধ করায় প্রায় ১০ বিলিয়ন ডলার বিনিয়োগ চলে গেছে কিন্তু ঐ পরিমাণ অর্থ নবায়ণযোগ্য জ্বালানিতে আসছে না। তিনি বলেন, নেপাল থেকে ৫০০ মেগাওয়াট জলবিদ্যুৎ আমদানি কার্যক্রম প্রায় চূড়ান্ত। নেপাল-ভুটান থেকে আরো জলবিদ্যুৎ আমদানি করতে চায় বাংলাদেশ। ভারতের পাওয়ার মার্কেট থেকে বিদ্যুৎ আমদানির বিষয়টিও সক্রিয় বিবেচনায় আছে। এ ক্ষেত্রে বিশ্বব্যাংক, কর্মকর্তাদের সক্ষমতা বৃদ্ধিতে কাজ করতে পারে। এসময় ইলেকট্রিক্যাল ভেহিক্যালের প্রসারেও বিদ্যুৎ বিভাগ উদ্যোগী হয়ে কাজ করছে উল্লেখ করে প্রতিমন্ত্রী বলেন, ইতোমধ্যে ইভি গাইডলাইন/পলিসি তৈরি করা হয়েছে।

প্রতিমন্ত্রী এ সময় আরো বলেন, বাংলাদেশে প্রায় ৪ মিলিয়ন ইজিবাইক (ব্যাটারি চালিত ত্রি-চাকার যান) বিদ্যমান। এখানে লেড ব্যাটারির পরিবর্তে লিথিয়াম ব্যাটারি ব্যবহার করা প্রয়োজন। এছাড়া ট্রান্সমিশনে বিদ্যুৎ লাইন বেসরকারি খাতে দেয়ার জন্যও বিদ্যুৎ বিভাগ কাজ করছে।

এ সময় অন্যান্যের মাঝে জ্বালানি ও খনিজ সম্পদ বিভাগের সচিব ড. মোঃ খায়েরুজ্জামান মজুমদার, বিদ্যুৎ বিভাগের অতিরিক্ত সচিব নূরুল আলম, বিশ্বব্যাংকের কান্ট্রি ডিরেক্টর আবদুলাই শেক (Abdoulaye Seck), অপারেশন ম্যানেজার দানদান চেন (Dandan Chen) ও অপারেশন অ্যাডভাইজার গায়েল মার্টিন (Gayle Martin) উপস্থিত ছিলেন।

#

আসলাম/রাহাত/রফিকুল/জয়নুল/২০২৩/১৯২০ঘণ্টা

তথ্যবিবরণী নম্বর: ২১৩৮

**কোভিড-১৯ সংক্রান্ত সর্বশেষ প্রতিবেদন**

**ঢাকা,** ৩০ জ্যৈষ্ঠ (১৩ জুন):

          স্বাস্থ্য অধিদপ্তরের তথ্যানুযায়ী সোমবার সকাল ৮টা থেকে আজ মঙ্গলবার সকাল ৮টা পর্যন্ত ২৪ ঘণ্টায় দেশে ৭১ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ৬ দশমিক ৬২ শতাংশ। এ সময় ১ হাজার ৭২ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৫২ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ৬ হাজার ৯৮৩ জন।

                                                      #

সুলতানা/রাহাত/রফিকুল/লিখন/২০২৩/১৭৫৮ঘণ্টা

তথ্যবিবরণী নম্বর : ২১৩৭

**সারা দেশে নদী ভাঙন রোধে কাজ করছে সরকার**

**--- এনামুল হক শামীম**

শরীয়তপুর, ৩০ জ্যৈষ্ঠ (১৩ জুন):

পানি সম্পদ উপমন্ত্রী ও আওয়ামী লীগের সাবেক সাংগঠনিক সম্পাদক একেএম এনামুল হক শামীম বলেছেন, আগামী বর্ষার আগেই সারা দেশে নদী ভাঙন রোধে কাজ করছে পানি সম্পদ মন্ত্রণালয়। কোথাও যেন নদী ভাঙন না হয়, সে লক্ষ্যে আগেই কাজ করা হচ্ছে।

আজ ৪৭৮ কোটি টাকা ব্যয়ে বাস্তবায়নাধীন পদ্মা সেতুর ভাটিতে মুন্সিগঞ্জের লৌহজং ও টংগিবাড়ীর বিভিন্নস্থানে পদ্মা নদীর বামতীর রক্ষা প্রকল্পের কাজের অগ্রগতি পরিদর্শন শেষে আয়োজিত সুধী সমাবেশে প্রধান অতিথির বক্তৃতায় উপমন্ত্রী এসব কথা বলেন।

উপমন্ত্রী বলেন, ঝুঁকিপূর্ণ এলাকা চিহ্নিত করে দ্রুততম সময়ের মধ্যে স্থায়ী প্রকল্প নেওয়া হচ্ছে। আগামী কয়েক বছরের মধ্যে বাংলাদেশের মানুষ অনেকাংশে জলাবদ্ধতা ও নদী ভাঙন থেকে রক্ষা পাবে। তিনি বলেন, কার্যকর ব্যবস্থা নেওয়ার কারণেই গত ১৩ বছরে সারা দেশে নদী ভাঙনের পরিমাণ সাড়ে ৯ হাজার হেক্টর থেকে সাড়ে ৩ হাজার হেক্টরে নেমেছে। প্রধানমন্ত্রী শেখ হাসিনা কৃষকের মুখে স্থায়ী হাসি দেখতে চান। এ কারণে পানি সম্পদ মন্ত্রণালয় ও পানি উন্নয়ন বোর্ডের কর্মকর্তারা করোনাকালীনও বন্যা এবং প্রাকৃতিক দুর্যোগে নিরলসভাবে কাজ করে গেছে। যে কারণে হাওড়ের কৃষকরা ফসল ঘরে তুলতে পেরেছেন। এ সময় কোনো প্রকল্পের কাজে দুর্নীতি যাতে না হয় এবং কাজের ক্ষেত্রে যাতে গুণগত মান বজায় থাকে সেজন্য নিয়মিত মনিটরিংও করা হচ্ছে বলে জানান তিনি।

এনামুল হক শামীম বলেন, প্রধানমন্ত্রী শেখ হাসিনা আগামী প্রজন্ম নিয়ে ভাবেন, সেজন্য তিনি আগামীর বাসযোগ্য বিশ্বমানের সুবিধা সংবলিত দেশ গড়ার জন্য ডেল্টাপ্ল্যান-২১০০ বাস্তবায়নেরও ঘোষণা দিয়েছেন। এই মহাপরিকল্পনাটি বাস্তবায়নে পানি সম্পদ মন্ত্রণালয় ও পানি উন্নয়ন বোর্ড (পাউবো) নিরলসভাবে কাজ করে যাচ্ছে।

এছাড়া ৪৩ কোটি টাকা ব্যয়ে বাস্তবায়নাধীন শরীয়তপুরের নড়িয়ার নওপাড়ার পানশারা আশ্রয়ণ প্রকল্প পরিদর্শন ও বৃক্ষরোপণ কর্মসূচির উদ্বোধন করেন উপমন্ত্রী এনামুল হক শামীম।

মুন্সিগঞ্জ-২ আসনের সংসদ সদস্য সাগুফতা ইয়াসিন এমিলি, পানি উন্নয়ন বোর্ডের প্রধান প্রকৌশলী মোঃ তাহমিদুল ইসলাম, তত্ত্বাবধায়ক প্রকৌশলী দেওয়ান আইনুল হক, ফরিদপুর অঞ্চলের প্রধান প্রকৌশলী মোঃ শাহজাহান সিরাজ, তত্ত্বাবধায়ক প্রকৌশলী সৈয়দ শাহিদুল আলম, শরীয়তপুরের নির্বাহী প্রকৌশলী এসএম আহসান হাবীব, মুন্সিগঞ্জের নির্বাহী প্রকৌশলী নরেন্দ্র শংকর পার্থ, নড়িয়ার ইউএনও শংকর চন্দ্র বৈদ্য, নওপাড়া ইউপি চেয়ারম্যান আলহাজ মোঃ জাকির হোসেন মুন্সী, কাঁচিকাটা ইউপি চেয়ারম্যান নুরুল আমীন দেওয়ান, নওপাড়া ইউনিয়ন আওয়ামী লীগের সভাপতি সোহেল মুন্সী ও সাধারণ সম্পাদক মিজানুর রহমান শামীম এ সময় উপস্থিত ছিলেন।

#

গিয়াস/রাহাত/রফিকুল/জয়নুল/২০২৩/১৮৪০ঘণ্টা

তথ্যবিবরণী                                                                                         নম্বর: ২১৩৬  
**বৈকালিক স্বাস্থ্যসেবায় দেশের মানুষ খুশি   
                                --স্বাস্থ্যমন্ত্রী**

ঢাকা, ৩০ জ্যৈষ্ঠ (১৩ জুন):

স্বাস্থ্য ও পরিবার কল্যাণ মন্ত্রী জাহিদ মালেক বলেছেন, সরকারি হাসপাতালে বৈকালিক স্বাস্থ্যসেবা চালু করায় দেশের মানুষ খুশি হয়েছে, এজন্য এই বৈকালিক স্বাস্থ্যসেবা আগের ৫১টি হাসপাতাল থেকে বাড়িয়ে আরো নতুন ১৩২টি হাসপাতালসহ মোট ১৮৩টি হাসপাতালে চালু করা হলো। তিনি বলেন, নতুন ১৩২টির মধ্যে রাজধানী ঢাকার নিউরোসায়েন্স হাসপাতাল, হৃদরোগ হাসপাতাল, জাতীয় চক্ষু বিজ্ঞান ইনস্টিটিউট ও হাসপাতাল, জাতীয় অর্থোপেডিক হাসপাতাল ও পুনর্বাসন প্রতিষ্ঠান (নিটোর) এই ৪টি বড় হাসপাতাল যুক্ত হওয়ায় দেশের মানুষ এখন থেকে আরো অনেক বেশি সেবা পাবে।

আজ মন্ত্রী স্বাস্থ্য মন্ত্রণালয়ের সভাকক্ষে নতুন করে দেশের ১৩২টি সরকারি হাসপাতালে বৈকালিক স্বাস্থ্যসেবা বৃদ্ধি সংক্রান্ত বিষয়ে অবহিতকরণ সভায় এসব কথা বলেন।

বৈকালিক স্বাস্থ্যসেবার কার্যক্রম শুরুর পর থেকে এখন পর্যন্ত ঢাকার বাইরে ৫১টি হাসপাতাল থেকে ৭৪৬৩ জন সাধারণ রোগী বিভিন্ন রোগের সেবা নিয়েছে। এর মধ্যে ৩২টি হাসপাতালে ৪৫৪টি অপারেশন এবং এর বাইরে ২৫৯৭টি ইনভেস্টিগেশন করা হয়েছে বলে ব্রিফিংকালে জানান স্বাস্থ্যমন্ত্রী। এসব সেবা থেকে সরকারি কোষাগারে ৫১ লাখ টাকা জমা হয়েছে যা থেকে চিকিৎসকদের ফি বণ্টন করে দেয়া হবে। ব্রিফিংকালে ঢাকার ৪টি হাসপাতালের পরিচালক ও ঢাকার বাইরের হাসপাতালগুলোর প্রতিনিধিসহ বিভিন্ন সমাজকর্মী, রাজনৈতিক ব্যক্তিত্বগণ জুমে অংশ নিয়ে কথা বলেন।

কুমিল্লার চান্দিনা হাসপাতাল থেকে জুমে অংশ নিয়ে স্থানীয় সংসদ সদস্য অধ্যাপক ডা. প্রাণ গোপাল দত্ত বলেন, বৈকালিক স্বাস্থ্যসেবা দেবার সিদ্ধান্ত যে কতটা ভালো হয়েছে তা আমরা স্থানীয় জনগণের সাথে কথা বলে বুঝতে পারছি। এই সিদ্ধান্ত নেবার জন্য প্রধানমন্ত্রী শেখ হাসিনার প্রতি কৃতজ্ঞতা জানান তিনি।

সভায় স্বাস্থ্যমন্ত্রী হাসপাতালগুলো প্রতিনিধিদের কথা শোনেন, প্রস্তুতি নিয়ে পরামর্শ দেন এবং বৈকালিক সেবা দিতে কোনোরকম অনিয়ম যাতে না হয় সে ব্যাপারে সতর্ক করেন।

ডেঙ্গু রোগী বৃদ্ধি পাওয়া প্রসঙ্গে স্বাস্থ্যমন্ত্রী বলেন, গত জানুয়ারি থেকে ৩৩৯০ জন রোগী সরকারি হাসপাতালে ভর্তি হয়েছে এবং ২৬ জন মারা গেছে। ডেঙ্গু পরিস্থিতি নিয়ে দেশবাসীকে সতর্ক থাকার পরামর্শ দেন স্বাস্থ্যমন্ত্রী।

ব্রিফিংকাল স্বাস্থ্য সেবা সচিব ড. মুঃ আনোয়ার হোসেন হাওলাদার, স্বাস্থ্য অধিদপ্তরের মহাপরিচালক অধ্যাপক ডাঃ আবুল বাশার মোহাম্মদ খুরশীদ আলম, ঔষধ প্রশাসন অধিদপ্তরের মহাপরিচালক মেজর জেনারেল মোহাম্মদ ইউসুফসহ অন্যান্য ঊর্ধ্বতন কর্মকর্তাগণ উপস্থিত ছিলেন।

            #                  
 মাইদুল/রাহাত/রফিকুল/লিখন/২০২৩/১৭০২ঘণ্টা

তথ্যবিবরণী নম্বর : ২১৩৫

**বিএনপি ভোট বর্জন করলেও জনগণ করেনি**

**--- তথ্য ও সম্প্রচার মন্ত্রী**

ঢাকা, ৩০ জ্যৈষ্ঠ (১৩ জুন):

তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, ‘সিটি কর্পোরেশন নির্বাচনে বরিশালে ৫০ শতাংশের বেশি আর খুলনায় ৫০ শতাংশের কাছাকাছি ভোট কাস্ট হওয়ায় প্রমাণ হয়েছে, বিএনপি ভোট বর্জন করলেও জনগণ ভোট বর্জন করেনি। আমি মনে করি, এ থেকে বিএনপির শিক্ষা নেওয়া প্রয়োজন।’

আজ সচিবালয়ে সাংবাদিক ও সাহিত্যিক শিবুকান্তি দাশ রচিত মুক্তিযুদ্ধভিত্তিক কিশোর উপন্যাস ‘মিলিটারি এলো গ্রামে’ বইয়ের মোড়ক উন্মোচন শেষে সাংবাদিকদের প্রশ্নের জবাবে মন্ত্রী এ কথা বলেন। জ্যেষ্ঠ সাংবাদিক ও দৈনিক দেশ বর্তমান পত্রিকার প্রধান সম্পাদক নাসিরুদ্দিন চৌধুরী ও প্রকাশক রেহেনা চৌধুরী মোড়ক উন্মোচনে অংশ নেন।

মন্ত্রী বলেন, ‘সোমবার অত্যন্ত শান্তিপূর্ণভাবে ভোট অনুষ্ঠিত হয়েছে। মানুষ নির্বিঘ্নে উৎসাহ উদ্দীপনার মধ্য দিয়ে ভোট দিয়েছে। বিএনপি ভোট বর্জন করেছে, ভোটারদের ভোট কেন্দ্রে যেতে নিষেধ করেছে, তাদের দলীয় কর্মীদেরকে ভোটে অংশগ্রহণ করতেও নিষেধ করেছে। কিন্তু তাদের নেতাকর্মীরা দু’টি সিটি কর্পোরেশনেই প্রার্থী হয়েছে। জনগণ তাদের ডাকে সাড়া দেয়নি, নিজ বিবেচনায় ভোটাধিকার প্রয়োগ করেছে। ভবিষ্যতেও যদি বিএনপি ভোট বর্জন করে জনগণ কিন্তু ব্যাপকভাবে নির্বাচনে অংশগ্রহণ করবে।’

ইসলামী আন্দোলন বাংলাদেশ পার্টির বরিশাল ও খুলনায় সিটি কর্পোরেশন নির্বাচনের ফল প্রত্যাখ্যান এবং রাজশাহী ও সিলেটে সিটি নির্বাচন বর্জনের ঘোষণা নিয়ে প্রশ্নের জবাবে মন্ত্রী হাছান বলেন, ‘ইসলামী আন্দোলন দ্বিতীয় স্থান পেয়েছে কিন্তু দুই সিটি কর্পোরেশনেই বিজয়ীরা তাদের চেয়ে প্রায় তিনগুণ ভোট পেয়েছে। এতে তারা বুঝতে পেরেছে যে আগামী নির্বাচনেও তাদের কোনো ভরসা নেই। এ জন্য আগেভাগেই পাততাড়ি গুটিয়ে পরাজয়ের গ্লানি থেকে মুক্তি পাওয়ার জন্যই হয়তো তারা সেই ঘোষণা দিয়েছে।’

বরিশালে ইসলামী আন্দোলনের মেয়র প্রার্থীকে পেছন থেকে একজন ঘুষি মারার ঘটনা নিয়ে প্রশ্ন করলে হাছান মাহ্মুদ বলেন, ‘যে বা যারাই এটি করেছে সেটি নির্বাচন কমিশন তদন্ত করছে, প্রশাসন তদন্ত করছে। অভিযোগ প্রমাণিত হলে উপযুক্ত শাস্তির ব্যবস্থা গ্রহণ করা হবে। সবকিছু ছাপিয়ে সবচেয়ে আশাব্যঞ্জক যে অত্যন্ত সুন্দর শান্তিপূর্ণভাবে ভোট অনুষ্ঠিত হয়েছে।’

বিএনপি মহাসচিবের ‘আওয়ামী লীগের অধীনে সুষ্ঠু নির্বাচন সম্ভব নয়’ বিবৃতিকে নাকচ করে দিয়ে তথ্যমন্ত্রী বলেন, ‘দেশের সমস্ত পত্রিকায় লিখেছে, সমস্ত টেলিভিশন রিপোর্ট করেছে, অত্যন্ত সুষ্ঠু, সুন্দর ভোট হয়েছে। মির্জা ফখরুল সাহেব এ ধরনের গৎবাঁধা কথা, একই টেপ-রেকর্ড থেকে বের হতে পারছেন না, এটা অত্যন্ত দুঃখজনক। স্থানীয় সরকার নির্বাচনে অনেক সময় সহিংসতা-গণ্ডগোল হয়। সেই তুলনায় গতকাল একটি মডেল নির্বাচন অনুষ্ঠিত হয়েছে।’

**নীতিমালা লঙ্ঘন করে আইপি টিভি, ইউটিউবে সংবাদ প্রচারের বিরুদ্ধে ব্যবস্থা**

সাংবাদিকরা এ সময় নীতিমালা লঙ্ঘন করে কিছু আইপি টিভি এবং ইউটিউবে কৌশলে সংবাদ প্রচার হওয়া নিয়ে প্রশ্ন করলে তথ্য ও সম্প্রচার মন্ত্রী হাছান বলেন, ‘অনলাইন গণমাধ্যম নীতিমালা অনুযায়ী নিবন্ধিত কিংবা অনিবন্ধিত কোনো আইপি টিভি কিংবা ইউটিউব চ্যানেল সংবাদ প্রচার করতে পারে না বা প্রচার করা নিয়ম বহির্ভূত। এ কথা সত্যি যে কিছু আইপি টিভি, যার বেশিরভাগই অনিবন্ধিত এবং কিছু ইউটিউব চ্যানেল নানা কৌশল অবলম্বন করে সংবাদ প্রচার করছে। এটি আমাদের নজরে এসেছে পত্র-পত্রিকাতেও আমরা দেখেছি। এ ব্যাপারে খুব সহসা আইনগত ব্যবস্থা গ্রহণ করা হবে।’

এর আগে মন্ত্রী হাছান মাহ্‌মুদ মুক্তিযুদ্ধভিত্তিক কিশোর উপন্যাসকে নতুন প্রজন্মের জন্য অত্যন্ত প্রয়োজনীয় বলে উল্লেখ করেন। তিনি ‘মিলিটারি এলো গ্রামে’ উপন্যাস রচয়িতা শিবুকান্তি দাশকে ধন্যবাদ দেন এবং নিজে বইটি পড়বেন বলে জানান। জ্যেষ্ঠ সাংবাদিক নাসিরুদ্দিন চৌধুরী এ সময় তার রচিত দু’টি গ্রন্থ মন্ত্রীকে উপহার দেন।

#

আকরাম/রাহাত/রফিকুল/জয়নুল/২০২৩/১৭৩৫ঘণ্টা

তথ্যবিবরণী                                                                                         নম্বর : ২১৩৪  
 **বাংলাদেশ-ডেনমার্ক যৌথ টেকসই কর্মপরিকল্পনার উদ্বোধন করলেন পরিবেশ মন্ত্রী ও ডেনমার্কের মন্ত্রী**

ঢাকা, ৩০ জ্যৈষ্ঠ (১৩ জুন):

পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন এবং ডেনমার্কের উন্নয়ন সহযোগিতা ও বৈশ্বিক জলবায়ু নীতি বিষয়ক মন্ত্রী ড্যান জর্গেনসেন আজ পরিবেশ, বন ও জলবায়ু মন্ত্রণালয়ের সভাকক্ষে টেকসই ও সবুজ ফ্রেমওয়ার্ক এনগেজমেন্ট বিষয়ে বাংলাদেশ-ডেনমার্ক জয়েন্ট অ্যাকশন প্ল্যান যৌথভাবে উদ্বোধন করেন।

পরিবেশ, বন ও জলবায়ু পরিবর্তন মন্ত্রণালয় সম্পর্কিত সংসদীয় স্থায়ী কমিটির সভাপতি ও প্রধানমন্ত্রীর জলবায়ু পরিবর্তন বিষয়ক বিশেষ দূত সাবের হোসেন চৌধুরী, বাংলাদেশে নিযুক্ত ডেনমার্কের রাষ্ট্রদূত উইনি এস্ট্রুপ পিটারসেন, অতিরিক্ত সচিব ইকবাল আব্দুল্লাহ হারুন ও সঞ্জয় কুমার ভৌমিক এবং বাংলাদেশ ও ডেনিশ সরকারের উচ্চপদস্থ কর্মকর্তাগণ এ সময় উপস্থিত ছিলেন।

এ সময় পরিবেশমন্ত্রী বলেন, গত ৯ জুন কোপেনহেগেনে বাংলাদেশ ও ডেনমার্কের মধ্যে উচ্চ পর্যায়ের বৈঠকে স্বাক্ষরিত জয়েন্ট অ্যাকশন প্ল্যানের আওতায় ডেনমার্ক বাংলাদেশকে নিম্ন কার্বন পাথওয়ে, সম্পদ-দক্ষ এবং সার্কুলার অর্থনীতিতে রূপান্তরিত করতে সহায়তা করবে। শাহাব উদ্দিন বলেন, এই চুক্তি অনুসারে টেকসই উন্নয়নের জন্য ২০৩০ এজেন্ডা এবং প্যারিস জলবায়ু চুক্তির সাথে সামঞ্জস্য রেখে জলবায়ু পরিবর্তনের অভিযোজন, প্রশমন, পরিবেশগত ক্ষতি এবং জীববৈচিত্র্যের ক্ষতির ওপর দৃষ্টি নিবদ্ধ করে একটি টেকসই এবং সবুজ ভবিষ্যৎ অর্জনের লক্ষ্যে দুই দেশ কাজ করবে।

শাহাব উদ্দিন বলেন, সহযোগিতার ক্ষেত্রে টেকসই জ্বালানি ও জ্বালানি দক্ষতা, অন্যান্য বিষয়ের সঙ্গে খাদ্য ও কৃষি সম্পর্কিত মূল্য শৃঙ্খলের সবুজ রূপান্তর, সামুদ্রিক অবকাঠামোসহ টেকসই অবকাঠামো, সবুজ শিল্প রূপান্তর নিশ্চিত করা, পানি, পরিবেশ ও পরিচ্ছন্ন প্রযুক্তি একীভূত করা, ইত্যাদি অন্তর্ভুক্ত থাকবে যা টেকসই উন্নয়ন সমর্থন করে। প্রয়োজন হলে কর্ম পরিকল্পনা পর্যালোচনা করা হবে।

মন্ত্রী আরো বলেন, আমরা ডেনমার্কের সাথে উন্নত দেশগুলোর দ্বারা প্রতিশ্রুত ১০০ বিলিয়ন মার্কিন ডলার আনলক করার জন্য একত্রে কাজ করতে চাই। তিনি বলেন, ডেনমার্ক জাতীয় অভিযোজন পরিকল্পনা, মুজিব জলবায়ু সমৃদ্ধি পরিকল্পনা এবং জাতীয়ভাবে নির্ধারিত অবদান (এনডিসি) বাস্তবায়নে বাংলাদেশকে আর্থিক ও প্রযুক্তিগত সহায়তা করতে পারে। আমরা এই বছর COP-28-এ অনুষ্ঠিত হতে যাওয়া গ্লোবাল স্টকে বাস্তবসম্মত আলোচনা এবং পদক্ষেপের জন্যও উন্মুখ। তিনি প্যারিস চুক্তির অধীনে জলবায়ু অর্থায়নে উন্নত দেশগুলোর প্রতিশ্রুতি বাস্তবায়ন ত্বরান্বিত করার জন্য আহ্বান জানান।

#

দীপংকর/রাহাত/রফিকুল/লিখন/২০২৩/১৬১৬ঘণ্টা

তথ্যবিবরণী                                                                                         নম্বর : ২১৩৩

তথ্যবিবরণী নম্বর : ২১৩৩

**সোনার বাংলা গড়তে আলেম সমাজকে সক্রিয় ভূমিকা রাখতে হবে**

**-জাতীয় ইমাম সম্মেলনে ধর্ম প্রতিমন্ত্রী**

ঢাকা, ৩০ জ্যৈষ্ঠ (১৩ জুন):

ধর্ম প্রতিমন্ত্রী মোঃ ফরিদুল হক খান বলেছেন, বঙ্গবন্ধুর স্বপ্নের সোনার বাংলা গড়তে দেশের আলেম সমাজকে সক্রিয় ভূমিকা রাখতে হবে। দেশের দুর্নীতি, সন্ত্রাস, উগ্রবাদ প্রতিরোধসহ বিভিন্ন সামাজিক আন্দোলনে ইমাম সাহেবগণ অত্যন্ত কার্যকর ভূমিকা রাখতে সক্ষম হচ্ছেন। ধর্মীয় মূল্যবোধে উজ্জীবিত সাধারণ জনগণকে সর্বক্ষেত্রে সম্পৃক্তকরণে তাঁদের অবদান প্রশংসনীয়। আজ ইসলামিক ফাউন্ডেশন আয়োজিত প্রতিষ্ঠানের প্রধান কার্যালয় মিলনায়তনে ‘জাতীয় ইমাম সম্মেলন ২০২২-২০২৩’-এ প্রধান অতিথির বক্তব্যে তিনি এসব কথা বলেন।

ধর্ম প্রতিমন্ত্রী বলেন, জাতির পিতা তাঁর সংক্ষিপ্ত শাসনামলে ইসলামের কল্যাণে অসামান্য অবদান রেখেছেন। বঙ্গবন্ধু বাংলাদেশকে সব ধর্মের মানুষের জন্য শান্তির দেশ হিসেবে গড়ে তুলতে সদা সচেষ্ট ছিলেন। এর ধারাবাহিকতায় তাঁর সুযোগ্য কন্যা প্রধানমন্ত্রী শেখ হাসিনা ইসলামের খেদমতে যুগান্তকারী বিভিন্ন পদক্ষেপ গ্রহণ করেছেন। দেশের আলেম সমাজের ধর্মীয় ও জীবনমান উন্নয়নে বর্তমান সরকার নিরলসভাবে কাজ করে যাচ্ছে। পরে ২০১৬-২০১৭ অর্থবছরে জেলা, বিভাগীয় ও জাতীয় পর্যায়ে নির্বাচিত শ্রেষ্ঠ ইমাম এবং ৬৪ জেলার শ্রেষ্ঠ খামার প্রতিষ্ঠাতা ইমামদের মাঝে পুরস্কার প্রদান করেন ধর্ম প্রতিমন্ত্রী।

অনুষ্ঠানে অন্যান্যের মধ্যে বক্তব্য রাখেন ধর্ম বিষয়ক মন্ত্রণালয়ের সচিব মুঃ আঃ হামিদ জমাদ্দার, ইসলামিক ফাউন্ডেশনের বোর্ড অব গভর্নরসের গভর্নর এ এফ এম ইয়াহিয়া চৌধুরী, বিচারপতি ছিদ্দিকুর রহমান মিয়া, মুফতি মাওলানা রুহুল আমিন প্রমুখ। অনুষ্ঠানে সভাপতিত্ব করেন ইসলামিক ফাউন্ডেশনের মহাপরিচালক ড. মহাঃ বশিরুল আলম।

#

শায়লা/মেহেদী/পরীক্ষিৎ/কলি/শামীম/২০২৩/১৪৫৮ ঘণ্টা

তথ্যবিবরণী নম্বর : ২১৩২

**আগামী মাস থেকে টিসিবির কার্ডে ৫ কেজি চাল যুক্ত হচ্ছে**

**- বাণিজ্যমন্ত্রী**

ঢাকা, ৩০ জ্যৈষ্ঠ (১৩ জুন):

আগামী মাস থেকে টিসিবির এক কোটি ফ্যামিলি কার্ডধারীদের মাঝে তেল, চিনি ও মশুর ডালের পাশাপাশি ৫ কেজি করে চাল দেয়া হবে বলে জানিয়েছেন বাণিজ্যমন্ত্রী টিপু মুনশি। এছাড়া, আন্তর্জাতিক বাজারে তেলের দাম কমায় দেশে প্রতি লিটার সয়াবিন তেলে ১০ টাকা হ্রাস করা হয়েছে যার সুফল টিসিবির কার্ডধারীরাও পাচ্ছে বলে জানান মন্ত্রী।

আজ রাজধানীর তেজগাঁওয়ে জুন মাসে দেশব্যাপী এক কোটি ফ্যামিলি কার্ডধারী নিম্ন আয়ের পরিবারের মাঝে ভর্তুকি মূল্যে টিসিবির পণ্য বিক্রয় কার্যক্রমের উদ্বোধন অনুষ্ঠানে প্রধান অতিথির বক্তব্যে মন্ত্রী এসব কথা জানান।

বাণিজ্যমন্ত্রী বলেন, টিসিবির মাধ্যমে আমরা প্রতি মাসে এক কোটি পরিবারের মাঝে সাশ্রয়ী মূল্যে তেল, চিনি, মশুর ডাল এবং রমজান মাসে ছোলা ও খেজুর বিতরণ করে থাকি। আগামী মাস থেকে প্রতি কার্ডের বিপরীতে ৫ কেজি করে চাল দেয়ার সিদ্ধান্ত নেয়া হয়েছে। দেশের এক কোটি কার্ডধারী পরিবারের মাঝে এখন অন্যান্য পণ্যের পাশাপাশি ভর্তুকি মূল্যে চাল দেয়া হবে।

টিপু মুনশি বলেন, বৈশ্বিক পরিস্থিতির কারণে দেশে দ্রব্যমূল্য কিছুটা ঊর্ধ্বগতি। তারপরেও আমরা মূল্য নিয়ন্ত্রণের চেষ্টা করছি। ইতোমধ্যে আন্তর্জাতিক বাজারের সাথে সমন্বয় করে তেলের দাম কমানো হয়েছে। এছাড়া চিনি ও ডালসহ অন্যান্য পণ্যের দাম কমানোর বিষয়ে ব্যবসায়ীদের সাথে আলোচনা চলছে। তিনি আরো বলেন, প্রধানমন্ত্রী শেখ হাসিনার নির্দেশে টিসিবির মাধ্যমে যাদের উদ্দেশ্যে স্বল্প মূল্যে নিত্য প্রয়োজনীয় পণ্য সরবরাহ করা হচ্ছে এসব পণ্য তাদের হাতে ঠিকমতো যাচ্ছে কিনা তা মনিটরিং করার জন্য সংশ্লিষ্টদের নির্দেশ দেয়া হয়েছে। কেউ অনিয়ম করলে তাদের বিরুদ্ধে ব্যবস্থা নেয়া হবে বলেও হুঁশিয়ারি উচ্চারণ করেন তিনি।

সাংবাদিকদের এক প্রশ্নের জবাবে মন্ত্রী বলেন, টিসিবির কার্ড স্মার্ট করার কাজ চলমান রয়েছে। এই কাজ সম্পন্ন হলে যেকোনো অনিয়ম রোধ করা সম্ভব হবে। শুধু ঢাকাতেই নয় সারাদেশের সকল কার্ডই স্মার্ট কার্ডে রূপান্তর করা হবে।

বাণিজ্যমন্ত্রী বলেন, করোনা পরবর্তী ইউক্রেন-রাশিয়া যুদ্ধের প্রভাবে বিশ্বব্যাপী সংকটময় পরিস্থিতি বিরাজ করছে। যতদিন পরিস্থিতি স্বাভাবিক না হবে ততদিন টিসিবির মাধ্যমে স্বল্প মূল্যে পণ্য বিতরণ অব্যাহত থাকবে এটা প্রধানমন্ত্রীর নির্দেশ বলেও উল্লেখ করেন তিনি।

অনুষ্ঠানে বিশেষ অতিথির বক্তব্য রাখেন বাণিজ্য মন্ত্রণালয়ের সিনিয়র সচিব তপন কান্তি ঘোষ। এসময় টিসিবির চেয়ারম্যান ব্রিগেডিয়ার জেনারেল মোঃ আরিফুল হাসান, উত্তর সিটি কর্পোরেশনের ২৪ নং ওয়ার্ড কাউন্সিলর আলহাজ্ব সফিউল্লাহ প্রমুখ উপস্থিত ছিলেন।

#

হায়দার/মেহেদী/পরীক্ষিৎ/রাসেল/কলি/শামীম/২০২৩/১৫১৪ঘণ্টাতথ্যবিবরণী                                                                                         নম্বর: ২১৩১

**সংসদ সদস‌্য আহমেদ ফিরোজ কবিরের মায়ের মৃত্যুতে ডেপুটি স্পিকারের শোক**

 ঢাকা, ৩০ জ্যৈষ্ঠ (১৩ জুন):

 ডেপুটি স্পিকার মোঃ শামসুল হক টুকু পাবনা-২ আসনের সংসদ সদস‌্য আহমেদ ফিরোজ কবিরের মা শিক্ষয়ত্রী মোছাঃ ফিরোজা বেগমের মৃত্যুতে গভীর শোক ও দুঃখ প্রকাশ করেন।

আজ এক শোকবার্তায় ডেপুটি স্পিকার মরহুমার রুহের মাগফেরাত কামনা করেন এবং শোক-সন্তপ্ত পরিবার-পরিজন ও শুভানুধ্যায়ীদের প্রতি গভীর সমবেদনা জানান। গতকাল রাত ১০টার দিকে পাবনায় একটি বেসরকারি ক্লিনিকে চিকিৎসাধীন অবস্থায় মোছাঃ ফিরোজা বেগম মারা যান (ইন্না লিল্লাহি ওয়া ইন্না ইলাইহি রাজিউন)। মৃত্যুকালে তাঁর বয়স হয়েছিল ৮৭ বছর।

 মৃত‌্যুকালে তিনি তিন ছেলে, তিন মেয়ে ও আত্মীয়স্বজনসহ অসংখ্য গুণগ্রাহী রেখে গেছেন।

 মোছাঃ ফিরোজা বেগম ছিলেন সাতবাড়িয়া সরকারি প্রাথমিক বিদ্যালয়ের প্রধান শিক্ষক। তাঁর স্বামী সাবেক সংসদ সদস‌্য মরহুম তফিজ উদ্দিন মাস্টার সুজানগর উপজেলা আওয়ামী লীগের সভাপতি হিসেবে দায়িত্ব পালন করেছিলেন।

#

শোয়াইব/মেহেদী/পরীক্ষিৎ/কলি/শামীম/২০২৩/১২৩৪ ঘণ্টা

**আজ বিকাল পাঁচটার আগে প্রচার করা নিষেধ**

তথ্যবিবরণী                                                                                                নম্বর : ২১৩০

**বাংলাদেশ স্থলবন্দর কর্তৃপক্ষের প্রতিষ্ঠাবার্ষিকীতে প্রধানমন্ত্রীর বাণী**

ঢাকা, ৩০ জ্যৈষ্ঠ (১৩ জুন) :

প্রধানমন্ত্রী শেখ হাসিনা আগামীকাল বাংলাদেশ স্থলবন্দর কর্তৃপক্ষের ২২তম প্রতিষ্ঠাবার্ষিকী উপলক্ষ্যে নিম্নোক্ত বাণী প্রদান করেছেন :

“বাংলাদেশ স্থলবন্দর কর্তৃপক্ষের ২২তম প্রতিষ্ঠাবার্ষিকী উপলক্ষ্যে আমি সংস্থার সকল কর্মকর্তা-কর্মচারী ও বন্দর ব্যবহারকারীসহ সংশ্লিষ্ট সকলকে আন্তরিক শুভেচ্ছা ও অভিনন্দন জানাচ্ছি।

সর্বকালের সর্বশ্রেষ্ঠ বাঙালি, জাতির পিতা বঙ্গবন্ধু শেখ মুজিবুর রহমান সদ্যস্বাধীন দেশের অর্থনীতিকে শক্তিশালী করার লক্ষ্যে অভ্যন্তরীণ ব্যবসা-বাণিজ্য, শিল্পায়ন এবং আন্তর্জাতিক বাণিজ্য বৃদ্ধির উপর গুরুত্বারোপ করেন। জাতির পিতা ১৯৭২ সালে স্বাধীন বাংলাদেশের প্রধানমন্ত্রী হিসেবে সর্বপ্রথম বেনাপোল শুল্ক চেকপোস্ট পরিদর্শন করেন। তাঁর পরিদর্শনকালে ভারত ও বাংলাদেশের মধ্যে প্রথম আন্ত:দেশীয় নৌপরিবহন ও বাণিজ্য প্রোটোকল স্বাক্ষরিত হয়, যা স্বাধীন দেশের বাণিজ্য ব্যবস্থায় নতুন সম্ভাবনার দ্বার উন্মোচিত করে। দেশে ব্যবসাবান্ধব পরিবেশ সৃষ্টি ও অর্থনৈতিক উন্নয়নে বাংলাদেশ স্থলবন্দর কর্তৃপক্ষ আন্তরিকভাবে কাজ করে যাচ্ছে।

ভৌগোলিক অবস্থানের কারণে ট্রান্সপোর্ট ও ট্রান্সশিপমেন্ট কেন্দ্র হিসেবে দক্ষিণ এশিয়ার দেশসমূহের মধ্যে বাংলাদেশ অন্যতম গুরুত্বপূর্ণ একটি দেশ। বাংলাদেশের ভৌগোলিক অবস্থানের এই সুযোগ কাজে লাগিয়ে স্থলবন্দরসমূহ দেশের ব্যবসা-বাণিজ্যের উন্নয়নে তাৎপর্যপূর্ণ অবদান রেখে চলেছে। বিশেষ করে ভারত, নেপাল, ভুটান এবং মিয়ানমারের সাথে স্থলসীমান্ত পথে কম খরচে ও সহজে যোগাযোগের সুযোগ ব্যবহার করে যাত্রী চলাচল ও মালামাল পরিবহনের মাধ্যমে স্থল বাণিজ্য বিকাশিত হচ্ছে, পাশাপাশি এসকল দেশের জনগণের মাঝে সৌহার্দ্যপূর্ণ সম্পর্ক   
স্থাপিত হয়েছে।

আওয়ামী লীগ সরকার বাংলাদেশকে ২০২৬ সালে উন্নয়নশীল দেশে এবং ২০৪১ সালে উন্নত দেশে পরিণত করার লক্ষ্যে কাজ করে যাচ্ছে। আমাদের উন্নত দেশে পরিণত হতে হলে বাণিজ্য সম্প্রসারণ, সীমান্ত বাণিজ্য ও যোগাযোগ সহজীকরণে স্থলবন্দরসমূহকে দক্ষ ও স্মার্ট হতে হবে। বর্তমান সরকার অষ্টম পঞ্চবার্ষিক পরিকল্পনার পাশাপাশি টেকসই উন্নয়ন লক্ষ্যমাত্রা-২০৩০ এবং ডেল্টা প্ল্যান-২১০০ গ্রহণ করেছে। এসব পরিকল্পনা, রূপকল্প ও অভিলক্ষ্যের মূল উদ্দেশ্য হচ্ছে বাংলাদেশের জনগণের জন্য কাজের সুযোগ সৃষ্টি, খাদ্য ও বাসস্থানের সংস্থান, শিক্ষা ও চিকিৎসার ব্যবস্থা করা।

ডিজিটাল বাংলাদেশ প্রতিষ্ঠার পর ‘স্মার্ট বাংলাদেশ’ বিনির্মাণ আমাদের সরকারের অগ্রাধিকারমূলক উন্নয়ন কৌশল। এরই ধারাবাহিকতায় আধুনিক প্রযুক্তি ব্যবহারের মাধ্যমে এবং জনগণের দোরগোড়ায় সেবা পৌঁছানোর লক্ষ্যে সেবাসহজীকরণ ও ই-সার্ভিসের কার্যক্রম গ্রহণ করা হয়েছে, যার ফলে স্থলবন্দরসমূহে রাজস্ব আয় বৃদ্ধি পেয়েছে এবং আন্ত:দেশীয় পণ্য চলাচল ও সরবরাহ ব্যবস্থা সহজ হয়েছে। এসব উন্নয়ন কার্যক্রমের সুফল হিসেবে কোভিড-১৯ এর মতো ভয়াবহ অতিমারির মধ্যেও বাংলাদেশ স্থলবন্দর কর্তৃপক্ষ সার্বক্ষণিক বন্দরের কার্যক্রম চালু রাখার মাধ্যমে হাসপাতালগুলোতে জরুরি অক্সিজেন সরবরাহ কাজে অসামান্য অবদান রেখেছে এবং যাত্রীদের সীমান্ত পারাপারে প্রয়োজনীয় সহযোগিতা করেছে।

আমি আশা করি, দেশের স্বাধীনতা ও সার্বভৌমত্ব অক্ষুন্ন রাখার পাশাপাশি দেশ ও দেশের মানুষের কল্যাণে বাংলাদেশ স্থলবন্দর কর্তৃপক্ষ আন্তরিকভাবে কাজ করে যাবে এবং সরকারের রূপকল্প-২০৪১ বাস্তবায়নের মাধ্যমে জাতির পিতা বঙ্গবন্ধু শেখ মুজিবুর রহমানের স্বপ্নের সোনার বাংলাদেশ গড়ে তুলতে আরও কার্যকর ভূমিকা রাখবে।

আমি বাংলাদেশ স্থলবন্দর কর্তৃপক্ষের ২২তম প্রতিষ্ঠাবার্ষিকী উপলক্ষ্যে গৃহীত সকল কর্মসূচির সার্বিক সাফল্য কামনা করছি।

জয় বাংলা, জয় বঙ্গবন্ধু

বাংলাদেশ চিরজীবী হোক।”

#

নুরএলাহি/মেহেদী/পরীক্ষিৎ/কলি/আসমা/২০২৩/১০০০ ঘণ্টা

আজ বিকাল পাঁচটার আগে প্রচার করা নিষেধ